Mandoza het 'drie uur lank op ambulans gewag' | Maroela Media
Die bekende kwaito-musikant, Mandoza. Foto: http://www.mandozamusic.co.za/
Mandoza, die bekende kwaito-musikant wat Sondag by sy huis oorlede is, moes glo drie uur lank vir 'n ambulans wag wat toe nooit opgedaag het nie.
Maroela Media het vroeër berig Mduduzi Tshabalala, beter bekend as Mandoza, is in die ouderdom van 38 oorlede, nadat hy vroeër met breinkanker gediagnoseer is. Kevin Ntaopane, Mandoza se bestuurder, het Maandag in 'n radio-onderhoud gesê Mandoza is "in sy arms dood", minute voordat hulle by die hospitaal opgedaag het.
Volgens Ntaopane het hulle meer as drie uur op die ambulans gewag om Mandoza by sy huis op te laai voordat hulle besluit het om self met hom hospitaal toe te jaag. Die musikant is glo omstreeks 12:00 in die motor dood.
Mandoza het twee weke gelede by 'n SAUK-konsert opgetree waar hy deur vriende en familie op die verhoog gehelp moes word. Dit was sy laaste verskyning in die openbaar.
Pres. Jacob Zuma het Sondag in 'n verklaring sy medelye teenoor Mandoza se geliefdes uitgespreek en hom beskryf as 'n baanbreker in die kwaito-musiekgenre.
"Suid-Afrika het 'n pionier verloor wie se musiek aanklank gevind het by jonk en oud en wat die unieke oorskakeling tussen kulture bereik het deur musiek te maak wat swart en wit Suid-Afrikaners geniet het. Dit is 'n groot verlies vir ons nasie en Mandoza sal baie gemis word. Mag sy siel in vrede rus," het Zuma gesê.
Ek verstaan nou glad nie. die eerste berig se hy is in die ambulans opad hospitaal toe oorlede nou was hy nooit in die ambulans en is in in n motor oorlede en die ambulans het nooit op gedaag. maroela sal moet oplet na die artikels wat hulle skryf dit plaas die koerant in n baie slegte lig as daar berigte gekryf word paar uur uit mekaar en dit stem glad nie oor een. En dit dra die verkeerde verhaal oor aan die lesers. RIV en sterkte aan die familie
Hoekom dan self so lank gevat voordat hul hom hospitaal toe gevat het..aangesien hul binne n kort rukkie kon sien die ambulans is nie gou genoeg daar!!!!!!…My innige meegevoel en sterkte aan elkeen.
Eienaardig hoe die gebrek aan diens deel uitmaak van die berig…..ook maar net omdat hulle dit nou aan hulle lywe voel daardie traak my nie agtige houding van jy kan maar wag. Jammer vir die groot verlies!!!